| *Broad* (1656)  |
| --- |
|  |
| A/: Busto de Oliver Cromwell cara á esquerda.
Lenda: OLIVARD · G · RP · ANG · SCO · ET · HIB & PRO· | R/: Escudo do Reino Unido na época de Cromwell..
Lenda: · 1656 · PAX · QVÆRITVR · BELLO · |
| * **Data**: 1656
* **Ceca**: *Royal Mint*, Londres.
* **Gravador**: Thomas Simon.
* **Metal**: ouro (916 milésimas)..
* **Diámetro**: 30 mm.
* **Peso**: 9,00 g.
 |

O ***broad*** é unha moeda inglesa de ouro cuñada inicialmente pola *Commonwealth* de Inglaterra en 1656, e novamente en 1660 xa a nome de Carlos II, co valor 20 xilins.

O seu deseñador foi, en ambos os casos, o daquela gravador xefe da *Royal Mint*, Thomas Simon.

Caracterización
---------------

### *Commonwealth* de Inglaterra

A moeda emitida pola *Commonwealth* de Inglaterra, logo da guerra civil inglesa, ten un diámetro de entre 29 e 30 milímetros e un peso de entre 9,00 e 9,10 gramos, e está cuñada en ouro cunha pureza de 916 milésimas. No seu anverso represéntase o busto do Lord Protector Oliver Cromwell que se amosa laureado, á maneira dos emperadores romanos. A inscrición latina que o rodea é OLIVAR D G R P ANG SCO HIB &c PRO (*Olivarius Dei Gratia Res Publicae Angliae, Scotiae et Hiberniae etc. Protector*; galego: "Oliver, pola graza de Deus, protector da República de Inglaterra, Escocia, Irlanda, etc.").

Pola súa banda, o reverso amosa un escudo coroado que representa as armas da *Commonwealth*, coa inscrición PAX QVAERITVR BELLO ("A paz procúrase a través da guerra").

Consonte algúns investigadores a moeda non chegou a entrar en circulación, senón que foi unicamente unha cuñaxe en proba; con todo, nunha certa cantidade de exemplares áchanse sinais significativos deteren circulado, aínda que non durante moito tempo, tendo en conta a repentina morte de Cromwell o 3 de setembro de 1658.

### Carlos II (1660-1685)

*Broad* de ouro de Carlos II (1660).
Pola súa banda, a proposta de Thomas Simon para o broad a nome de Carlos II amosaba no seu anverso un busto drapeado e laureado do monarca cara á dereita, coa lenda CAROLVS II REX ("Rei Carlos II"), en tanto que o reverso presentaba unha composición cruciforme cos escudos de armas de Inglaterra, Escocia, Francia e Irlanda, coas letras CC coroadas, rodeado pola lenda MAG MALI A·DEI ("Poderosas accións de Deus"), e a data de 1660.

Coñécense diversas variantes do *broad* de Carlos II, creadas tamén por Simon e datadas en 1660 e en 1662. Todas elas foron cuñadas unicamente como moedas de proba, e non chegaron a cuñarse para a súa posta en circulación, xa que o monarca decidiu encomendarlles a confección das súas moedas ordinarias aos irmáns Roettier, rivais de Thomas Simon na *Royal Mint*.

Notas
-----

1. 1 2 3  "1 Broad - Oliver Cromwell". *Numista.com*
2. 1 2  "Broad". En *Münzen Lexikon (Reppa.de)*.
3. ↑  "Broad-money". En Martinori, E. (1915). Páxina 46.
4. ↑  "Broad". En Frey, A. R. (1916). Páxina 34.
5. ↑  "Oliver Cromwell (1656-58), Gold Broad of twenty shillings, 1656". *Baldwin & Sons (Bladwin.co.uk)*.
6. ↑  "1 Broad - Charles II Pattern". *Numista.com*
7. ↑  Sharples, J. "Thomas Simon, Engraver (1618-1665)". *Museums Victoria Collections*.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Broad*** |

### Bibliografía

* Carter, E. C.(1929). "A review of the pattern broads of Charles II". En *British Numismatic Journal*. Vol. 20. Páxinas 207-213.
* Frey, A. R. (1916). *A dictionary of numismatic names; their official and popular designations*. American Journal of Numismatics. Vol 50.
* Lessen, M. (1966). "A summary of the Cromwell coinage". En *British Numismatic Journal*. Vol. 35. Páxinas 163-172.
* Martinori, E. (1915). *La moneta. Vocabolario generale*. Roma. Istituto italiano di numismatica.

### Outros artigos

* Libra esterlina
* Guinea (moeda)

* Portal:Historia
* Portal:Reino Unido